Vüqar Yusubov

Vüqar Mənəf oğlu Yusubov (12 dekabr 1965 – 6 yanvar 2024) — Azərbaycan müğənnisi və bəstəkarı. O, 1980-ci illərdən etibarən həm Azərbaycanda, həm də Rusiyada musiqi fəaliyyəti ilə məşğul olmuş, "Təbriz" musiqi qrupunun rəhbəri kimi tanınmışdır.

 Həyatı və fəaliyyəti 

 Erkən həyatı və başlanğıc fəaliyyəti 
Vüqar Yusubov 1965-ci ildə İmişli rayonunda anadan olmuşdur. Uşaqlıqdan musiqi ilə məşğul olmuş, 13 yaşında ilk dəfə yerli "Röya" ansamblının konsertində səhnəyə çıxmışdır. Orta məktəbi bitirdikdən sonra İmişli rayon mədəniyyət şöbəsinin nəzdində uşaq-gənclər ansamblının yaradılmasında iştirak etmiş, 1983-cü ildə İmişlidəki Dəmiryol klubunda çıxış etmişdir.

 Musiqi fəaliyyəti 
Vüqar Yusubov 1987-ci ildən etibarən kasetlər vasitəsilə mahnılarını yaymağa başlamış, bu vasitə ilə dinləyici kütləsi formalaşmış və müəyyən müddətdən sonra toylarda və konsert salonlarında çıxış etmişdir. Bu dövrdə Bakıda keçirilən konsertlərdə 20 gün ardıcıl çıxış etmişdir. Səhnə yoldaşları ilə fəaliyyətlərinin ilk illərində musiqilərini "Vesna" maqnitofonu ilə özləri lentə alırdılar. 1989-cu ildə Azərbaycan Televiziyasının "Dalğa" proqramında təqdim olunan və ifa etdiyi "Təbriz" mahnısı musiqi ictimaiyyətində tanınmışdır. Peşəkar studiya imkanlarının olmamasına baxmayaraq bu fəaliyyətləri diqqət cəlb etmiş, eyni ildə azərbaycanlı iş adamı Cənnət Əliyev onları dinlədikdən sonra əməkdaşlıq təklif etmişdir.

Bir müddət İmişlinin qabaqcıl mədəniyyət işçisi, bəstəkar Şakir Əliyevin qurduğu "Şəms" ansamblında fəaliyyət göstərir. Ardınca Cənnət Əliyevin Rusiyada yaratdığı "Təbriz" musiqi qrupunda fəaliyyətə başlayır.

1990-cı illərdə Vüqar Yusubov Azərbaycana qayıdaraq solo fəaliyyətini davam etdirmişdir. Bu dövrdə onun ifasında səslənən "Mən səni sevmədim ki", "Yalanmış" və "Ayrılıqdan yana" adlı mahnılar müstəqil musiqi fəaliyyətinin əsas nümunələrindən biri kimi tanınmağa başlamışdır.thumb|2010-cu illərdə YusubovO, Sezən Aksunun da oxuduğu "Gülümsə" mahnısını ifa edib. Vüqar Yusubovun sözlərinə görə Vüqarın ifasını çox bəyənən Sezən Aksu gülərək "bilsəydim, bu ifanı məndən sonra belə oxuyan olacaq, heç oxumazdım" ifadəsini işlədərək mübaliğə etmişdir.

Vüqar Yusubov həmçinin bəstəkar kimi də fəaliyyət göstərmiş, bir çox mahnıların musiqisini özü yazmışdır. Onun ən bəyəndiyi mahnılardan birinin "Təbriz" mahnısı olduğu üçün ansamblına Təbriz adını vermiş, oğluna da bu adı qoymuşdur.

Vüqar Yusubov 2024-cü ilin yanvarında vəfat etmişdir.Müğənni Vüqar Yusubov vəfat etdi – Kulis.az, 6 yanvar 2024

 İstinadlar 

 Xarici keçidlər 
 Vüqar Yusubov – Apple Music profili
 Vüqar Yusubov – Facebook

Kateqoriya:Azərbaycan müğənniləri
Kateqoriya:Azərbaycanlı müğənnilər